PPKE BTK

**PÁZMÁNY SZENIOR EGYETEM**

2019 őszi szemeszter

**Vallanak az ősi pergamenek …**

**Bevezetés az Árpád-kor írott történeti örökségének kérdéseibe.**

*Tudományág:történelem*

A kurzus célja a közbeszédben is jelentős teret kapott Árpád-kor legfontosabb kérdéseinek bemutatása, ennek során a hallgatók bevezetése a korszerű történetkutatás kiemelkedő eredményeinek ismeretébe. Az egyes előadások, melyeknek láncolatában kép rajzolódik ki a nemzettudat szempontjából is fontos történeti korszakról, egy-egy kiemelkedő jelentőségű írott forrás magyarázatára épülnek, bemutatják a forrás keletkezését, korunkra hagyományozódásának zegzugos útját és a vele kapcsolatos forráskritikai problémákat ill. az eseményekről hírt adó szöveg megbízhatóságát. A forrásszövegekhez fűzött tárgyi magyarázatokból az előadások során kibontakozik a forrással kortárs történelmi viszonyok általános képe és speciális problematikája, valamint a szóba kerülő történelmi jelenségek előélete és későbbi hatástörténete. A bevezető művészettörténeti előadást követően kronológikus sorrendben kerülnek sorra a politika- és társadalomtörténet forrásai, de nagy hangsúly esik a politikai reprezentáció és eszmetörténet fejlődésére is. A kortársi írások elemzése révén a hallgatók kutatásmódszertani ismretekre tesznek szert, valamint betekintést nyernek egy-egy korszak gondolkodásába.

Az előadások **csütörtöki** napokon 17 órakor kezdődnek és 18.30-kor fejeződnek be.

|  |  |  |
| --- | --- | --- |
| Dátum | A kurzus előadásai | Előadó |
| Szept. 19. | Az Árpád-kor művészettörténeti forrásai (1000–1301). | Szakács Béla Zsolt |
| Szept.26. | Hamisítás vagy hiánypótlás? Montecassino kiváltságai a Magyar Királyságban és a somogyi tizedek. A Pannonhalmi kiváltságlevél forrásértéke és tanulságai. (1001/1002). | Szovák Kornél |
| Okt. 3. | Imre herceg erényei – László király intelmei. A Képes Krónika a 11. század trónviszályairól: epika, drámaiság és forrásérték. (1066 k.). | Szovák Kornél |
| Okt. 10. | Mária országa és a magyar királyi apostolság. István király életrajzainak eszmetörténeti háttere és későbbi hatástörténete. (1083–1110). | Szovák Kornél |
| Okt. 17. | Egy nagyúr előkészületei a másvilágra. Gut-Keled nembeli Márton comes végrendeletének gazdaság- és társadalomtörténeti háttere. (1142–1146). | Szovák Kornél |
| Nov. 7. | Az ármánykodás hallatlan fajtája. Nyomozás a lateráni pápai levéltárból ellopott dokumentumok után. A Magyar Királyság III. Ince pápa levelezésében. (1198–1216). | Szovák Kornél |
| Nov. 14. | Ellenállás a király akaratának a felségsértés vétke nélkül. Nemesek és királyi szerviensek az Aranybullában. A II. András-kor modernizációs kísérlete. (1222–1231). | Szovák Kornél |
| Nov. 21. | A törvény útján és törvényen kívül. Ősi módszerek az Árpád-kori igazságszolgáltatásban. Királyi szerviensek ítélethozatala Kehidán. (1232). | Szovák Kornél |
| Nov. 28. | A gyűlölség okai. Rogerius mester újszerű elemzése a tatárjárás katasztrófájáról. (1243–1244). | Szovák Kornél |
| Dec. 5. | Nem kaptunk mást, csak szavakat … IV. Béla tatárlevele és a Magyar Királyság funkcionális önértelmezése a keresztény népek közösségében. (1251 k.). | Szovák Kornél |
| Dec. 12. | Morosini Albertino honfiúvá tétele. A koraérett rendi gondolkodás megjelenése az Árpádok királyságában és annak eszmei háttere. (1298). | Szovák Kornél |

Irodalom:

* Kristó Gyula: Magyarország története 895-1301. (Osiris Tankönyvek) Budapest 1998. = https://www.szaktars.hu/osiris/view/kristo-gyula-magyarorszag-tortenete-895-1301-osiris-tankonyvek-2003/?query=Krist%C3%B3%20Gyula&pg=0&layout=s
* Engel Pál: Szent István birodalma. A középkori Magyarország története. (História Könyvtár, Monográfiák 17.) Budapest 2001. 1-107. o.
* Gerics József: Egyház, állam és gondolkodás Magyarországon a középkorban. (METEM- könyvek 9.) Budapest 1995.
* Szűcs Jenő: Az utolsó Árpádok. (História Könyvtár, Monográfiák 1.) Budapest 1993. = (Millenniumi Magyar Történelem, Historikusok [Osiris Kiadó]). Budapest 2002. = https://www.szaktars.hu/osiris/view/szucs-jeno-az-utolso-arpadok-millenniumi-magyar-tortenelem-historikusok-2002/?query=Sz%C5%B1cs%20jen%C5%91&pg=0&layout=s
* Zsoldos Attila: Az Árpádok és alattvalóik. (Magyarország története 1301-ig). [Debrecen 1997]. (Történelmi Kézikönyvtár) 280 o.

Hasznos forrásgyűjtemények:

1. A magyarok elődeiről és a honfoglalásról. Kortársak és krónikások híradásai. Szerk.: Györffy György. Budapest 1986. = https://www.szaktars.hu/osiris/view/gyorffy-gyorgy-szerk-a-magyarok-elodeirol-es-a-honfoglalasrol-kortarsak-es-kronikasok-hiradasai-millenniumi-magyar-tortenelem-forrasok-2002/?pg=0&layout=s
2. Az Árpád-kori magyar történet bizánci forrásai. Szerk. Moravcsik Gyula. Sajtó alá rendezte: Kapitánffy István – Ritoók Zsigmond. Budapest 1984.
3. A magyar középkor irodalma. Szerk. V. Kovács Sándor. (Magyar Remekírók). Budapest 1984.
4. Árpád-kori legendák és intelmek. Szerk. Érszegi Géza. Budapest 1983. = 2. kiadás: https://www.szaktars.hu/osiris/view/erszegi-geza-szerk-arpad-kori-legendak-es-intelmek-szentek-a-magyar-kozepkorbol-1-millenniumi-magyar-tortenelem-forrasok-2001/?pg=0&layout=s
5. A tatárjárás emlékezete. (Pro memoria) Szerk.: Katona Tamás. Budapest 1987.
6. Árpád-kori és Anjou-kori levelek. (XI–XIV. század). Szerk.: Makkai László – Mezey László. (Nemzeti Könyvtár, Levelestár) Budapest 1960.
7. Szöveggyűjtemény Magyarország történetének tanulmányozásához. I. rész: 1000-től 1526- ig. Szerk.: Lederer Emma. Budapest 1964. 🡪 Bertényi
8. Magyar történeti szöveggyűjtemény. 1000–1526. (Osiris Tankönyvek). Szerkesztette Bertényi Iván. A szerkesztésben közreműködött Dreska Gábor, Thoroczkay Gábor. Budapest 2000. = https://www.szaktars.hu/osiris/view/bertenyi-ivan-szerk-magyar-torteneti-szoveggyujtemeny-1000-1526-osiris-tankonyvek-2000/?pg=0&layout=s
9. Szemelvények az 1526 előtti magyar történelem forrásaiból. I–II. Szerk. Bolla Ilona – Rottler Ferenc. Budapest 1980, 1982.
10. Kun László emlékezete. A bevezetőt írta, a forrásszövegeket válogatta és a jegyzeteket összeáéllította Kristó Gyula. (Szegedi Középkortörténeti Könyvtár 5.)Szeged 1994.